Návrh

**VYHLÁŠKA**

**Ministerstva dopravy a výstavby Slovenskej republiky**

z ... 2021,

**ktorou sa ustanovujú podrobnosti o kvalifikačných predpokladoch, o overovaní odbornej spôsobilosti člena posádky plavidla vykonávajúceho plavbu na vnútrozemskej vodnej ceste, ktorá nie je prepojená so splavnou sieťou vodných ciest iného členského štátu, lodného strojníka, vedúceho plavby na plavebných komorách Slovenskej republiky a vodcu malého plavidla a vzory preukazov odbornej spôsobilosti členov posádky plavidla, vzor preukazu vedúceho plavby na plavebných komorách Slovenskej republiky**

**a vzor preukazu vodcu malého plavidla, minimálne požiadavky na zdravotnú spôsobilosť člena posádky plavidla a vodcu malého plavidla a vzor lekárskeho posudku**

Ministerstvo dopravy a výstavby Slovenskej republiky podľa [§ 30 ods. 30](https://www.slov-lex.sk/pravne-predpisy/SK/ZZ/2000/338/#paragraf-30.odsek-7), § 31 ods. 19 a [§ 31a ods. 11 zákona č. 338/2000 Z. z.](https://www.slov-lex.sk/pravne-predpisy/SK/ZZ/2000/338/#paragraf-31.odsek-3) o vnútrozemskej plavbe a o zmene a doplnení niektorých zákonov v znení v znení neskorších predpisov (ďalej len „zákon“) ustanovuje:

§ 1

Predmet úpravy

Táto vyhláška ustanovuje

a) podrobnosti o kvalifikačných predpokladoch a o overovaní odbornej spôsobilosti člena posádky plavidla vykonávajúceho plavbu na vnútrozemskej vodnej ceste, ktorá nie je prepojená so splavnou sieťou vodných ciest iného členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore (ďalej len „členský štát“) a lodného strojníka (ďalej len „člen posádky plavidla“) a vedúceho plavby na plavebných komorách Slovenskej republiky,

b) podrobnosti o kvalifikačných predpokladoch a o overovaní odbornej spôsobilosti vodcu malého plavidla,

c) vzory preukazov odbornej spôsobilosti členov posádky plavidla, vedúceho plavby na plavebných komorách Slovenskej republiky a vodcu malého plavidla,

d) minimálne požiadavky na zdravotnú spôsobilosť člena posádky plavidla a vodcu malého plavidla

e) vzor lekárskeho posudku.

§ 2

Skúška

(1) Kvalifikačné predpoklady a odborná spôsobilosť sa overujú skúškou.

(2) Prílohami k žiadosti o vykonanie skúšky sú

a) lekársky posudok nie starší ako tri mesiace a

b) písomné potvrdenie zamestnávateľa, u ktorého plavebnú prax získal, alebo záznamy z vnútroštátnej služobnej lodníckej knižky potvrdené príslušným orgánom.

§ 3

Plavebná prax

(1) Na účel jednotného výpočtu trvania plavebnej praxe člena posádky plavidla sa za jeden kalendárny rok plavebnej praxe považuje 180 dní plavby.

(2) Plavebná prax sa posudzuje takto:

a) ak ide o uchádzača, ktorý má plavebnú prax na námorných lodiach a uchádza sa o získanie odbornej spôsobilosti na palubnú funkciu vo vnútrozemskej plavbe, plavebná prax na námorných lodiach sa započítava jednou tretinou dĺžky celkovej požadovanej plavebnej praxe,

b) do plavebnej praxe požadovanej pre strojové funkcie sa započítava celá plavebná prax nadobudnutá na plavidlách vnútrozemskej plavby v inej plavebnej oblasti na strojovom zariadení vyššej alebo rovnakej kategórie. Plavebná prax na strojovom zariadení nižšej kategórie sa započítava do požadovanej plavebnej praxe jednou polovicou. Plavebná prax na námorných lodiach sa do požadovanej plavebnej praxe započítava v plnej výške, ak by však svojou dĺžkou nahradzovala celú požadovanú plavebnú prax, požaduje sa plavebná prax na plavidlách vnútrozemskej plavby v rozsahu najmenej dvoch mesiacov.

Členovia posádky plavidla

§ 4

Vnútroštátny lodný kapitán

Skúšku z odbornej spôsobilosti na funkciu vnútroštátny lodný kapitán, ktorý samostatne vedie plavidlo s vlastným strojovým pohonom na vnútrozemskej vodnej ceste v Slovenskej republike, ktorá nie je prepojená so splavnou sieťou vodných ciest iného členského štátu, môže vykonať uchádzač, ak má

a) vek najmenej 21 rokov a

b) najmenej pol roka plavebnej praxe na príslušnej vodnej ceste.

§ 5

Vodca prievoznej lode bez vlastného strojového pohonu

Skúšku z odbornej spôsobilosti na funkciu vodca prievoznej lode bez vlastného strojového pohonu~~,~~ ktorý samostatne vedie prievoznú loď bez vlastného strojového pohonu na vnútrozemskej vodnej ceste v Slovenskej republike, ktorá nie je prepojená so splavnou sieťou vodných ciest iného členského štátu, môže vykonať uchádzač, ak má

a) vek najmenej 19 rokov a

b) najmenej pol roka plavebnej praxe na príslušnej vnútrozemskej vodnej ceste.

§ 6

Vodca plávajúceho stroja

(1) Skúšku z odbornej spôsobilosti na funkciu vodca plávajúceho stroja, ktorý samostatne vedie plávajúci stroj s vlastným strojovým pohonom na vnútrozemskej vodnej ceste v Slovenskej republike, ktorá nie je prepojená so splavnou sieťou vodných ciest iného členského štátu, môže vykonať uchádzač, ak má

a) vek najmenej 21 rokov a

b) najmenej dva roky plavebnej praxe na príslušnej vnútrozemskej vodnej ceste, z toho najmenej jeden rok na plávajúcom stroji.

(2) Dopravný úrad môže uchádzačovi uznať o jeden stupeň nižšie vzdelanie; v takom prípade sa požadovaná plavebná prax zvyšuje o pol roka.

§ 7

Lodný strojník

1. Skúšku z odbornej spôsobilosti na funkciu lodný strojník, ktorý samostatne obsluhuje strojové zariadenie bez obmedzenia výkonu na plavidle s vlastným strojovým pohonom na vnútrozemskej vodnej ceste v Slovenskej republike, ktorá nie je prepojená so splavnou sieťou vodných ciest iného členského štátu alebo na vnútrozemskej vodnej ceste v Slovenskej republike, ktorá je prepojená so splavnou sieťou vodných ciest iného členského štátu, môže vykonať uchádzač, ak má
2. vek najmenej 20 rokov, najmenej stredné odborné vzdelanie, prax na strojovom zariadení na plavidle s vlastným strojovým pohonom najmenej počas 180 dní plavby ako pomocný lodník,
3. vek najmenej 21 rokov, najmenej stredné odborné vzdelanie, tri roky praxe v oblasti konštrukcie, údržby a opravy strojov a motorov.
4. Skúšku z odbornej spôsobilosti na funkciu lodný strojník, ktorý samostatne obsluhuje strojové zariadenie bez obmedzenia výkonu na plavidle s vlastným strojovým pohonom na vnútrozemskej vodnej ceste v Slovenskej republike, ktorá nie je prepojená so splavnou sieťou vodných ciest iného členského štátu alebo na vnútrozemskej vodnej ceste v Slovenskej republike, ktorá je prepojená so splavnou sieťou vodných ciest iného členského štátu nemusí vykonať uchádzač, ak má vek najmenej 20 rokov, najmenej stredné odborné vzdelanie a prax na strojovom zariadení na plavidle s vlastným strojovým pohonom najmenej počas 360 dní plavby ako lodník alebo vnútroštátny lodník,

§ 8

Vnútroštátny lodník

Skúšku z odbornej spôsobilosti na funkciu vnútroštátny lodník, ktorý je oprávnený vykonávať palubné práce na plavidle prevádzkovanom na vnútrozemskej vodnej ceste v Slovenskej republike, ktorá nie je prepojená so splavnou sieťou vodných ciest iného členského štátu, môže vykonať uchádzač, ak má

a) vek najmenej 18 rokov a

b) najmenej jeden rok plavebnej praxe na plavidle.

Vedúci plavby na plavebných komorách Slovenskej republiky

§ 9

Skúšku z odbornej spôsobilosti na funkciu vedúci plavby na plavebných komorách Slovenskej republiky, ktorý samostatne riadi plavbu cez plavebné komory na slovenskom úseku Dunaja a na ostatných vodných cestách v Slovenskej republike, môže vykonať uchádzač, ak má

a) preukaz odbornej spôsobilosti na funkciu lodný kapitán Európskej únie a má najmenej trojmesačnú prax pri obsluhe na konkrétnej plavebnej komore alebo

b) vek najmenej 23 rokov, úplné stredné všeobecné vzdelanie a najmenej šesťmesačnú prax pri obsluhe na konkrétnej plavebnej komore.

Overovanie odbornej spôsobilosti

§ 10

(1) Obsahom skúšky je overenie vedomostí

a) z bezpečnosti prevádzky plavidla,

b) z plavebného zemepisu,

c) z plavebnej náuky,

d) z plavebného práva,

e) zo stavby lodí,

f) zo strojových zariadení lodí,

g) z lodnej elektrotechniky,

h) zo stavieb na vodných cestách.

(2) Obsahom skúšky je okrem overenia vedomostí podľa odseku 1 aj overenie vedomostí z radarovej navigácie, ak chce uchádzač získať odbornú spôsobilosť na funkciu

a) vnútroštátny lodný kapitán,

b) vedúci plavby na plavebných komorách v Slovenskej republike.

(3) Rozsah jednotlivých častí skúšky z odbornej spôsobilosti člena posádky plavidla a vedúceho plavby na plavebných komorách Slovenskej republiky je uvedený v [prílohe č. 1](https://www.slov-lex.sk/pravne-predpisy/SK/ZZ/2005/12/20141101#prilohy.priloha-priloha_c_2_k_vyhlaske_c_12_2005_z_z.oznacenie).

§ 11

(1) Skúšku tvorí teoretická skúška a praktická skúška.

(2) Teoretická skúška má písomnú časť a ústnu časť.

(3) Písomná časť teoretickej skúšky predchádza ústnej časti teoretickej skúšky; je samostatne klasifikovaná a vyhodnotená do začatia ústnej časti teoretickej skúšky príslušným členom skúšobnej komisie; môže sa vykonať aj formou testu.

(4) Ústnu časť teoretickej skúšky vykonajú všetci uchádzači okrem tých, ktorí v písomnej časti teoretickej skúšky neprospeli z viac ako dvoch predmetov.

(5) Praktická skúška sa vykonáva len v odôvodnených prípadoch, ktoré súvisia so špecifickým ovládaním plavidla, a to na plavidle s takýmto ovládaním.

(6) Každý člen skúšobnej komisie hodnotí uchádzača zo svojho skúšobného predmetu. Skúšobná komisia hodnotí uchádzača známkou „prospel“ alebo „neprospel“.

§ 12

(1) Ak uchádzač neprospel najviac z dvoch predmetov v písomnej časti teoretickej skúšky alebo ústnej časti teoretickej skúšky alebo ak neuspel pri praktickej skúške, môže písomne požiadať Dopravný úrad o vykonanie prvej opravnej skúšky.

(2) Ak uchádzač neprospel pri prvej opravnej skúške, môže požiadať o vykonanie druhej opravnej skúšky, ktorej výsledok je konečný.

(3) Prvú opravnú skúšku môže uchádzač vykonať najskôr po dvoch mesiacoch odo dňa konania skúšky. Druhú opravnú skúšku môže uchádzač vykonať najneskôr do jedného roka odo dňa konania skúšky.

(4) Ak uchádzač odstúpi od skúšky, odstúpenie sa hodnotí, akoby uchádzač skúšku vôbec nevykonal.

§ 13

(1) Uchádzač, ktorý je držiteľom preukazu odbornej spôsobilosti člena posádky plavidla a žiada o získanie inej odbornej spôsobilosti člena posádky plavidla, môže vykonať rozdielové skúšky. Uchádzačovi sa zohľadnia skúšky z tých predmetov, ktoré už absolvoval a ktoré sú pri príslušnej odbornej spôsobilosti rovnocenné.

(2) Na základe písomnej žiadosti sú od vykonania skúšky na získanie odbornej spôsobilosti na funkciu vodca malého plavidla oslobodení držitelia preukazu odbornej spôsobilosti člena posádky plavidla vydaného Dopravným úradom.

(3) Vzory preukazov odbornej spôsobilosti členov posádky plavidla a vzor preukazu vedúceho plavby na plavebných komorách Slovenskej republiky sú uvedené v [prílohe č. 2](https://www.slov-lex.sk/pravne-predpisy/SK/ZZ/2005/12/20141101#prilohy.priloha-priloha_c_3_k_vyhlaske_c_12_2005_z_z.oznacenie).

Vodca malého plavidla

§ 14

Skúška

(1) Kvalifikačné predpoklady a odborná spôsobilosť sa overujú skúškou.

(2) Prílohami k žiadosti o vykonanie skúšky sú:

a) lekársky posudok1) nie starší ako tri mesiace a

b) potvrdenie o absolvovaní kvalifikačného kurzu.

§ 15

Vodca malého plavidla kategórie A

Skúšku z odbornej spôsobilosti vodcu malého plavidla kategórie A, ktorý vedie malé plavidlo bez vlastného strojového pohonu s hmotnosťou nad 1 000 kg vrátane dovoleného zaťaženia, okrem plte určenej na prepravu osôb, a malé plavidlo s vlastným strojovým pohonom s výkonom od 4 kW do 20 kW, môže vykonať uchádzač, ktorý má vek najmenej 15 rokov.

§ 16

Vodca malého plavidla kategórie B

Skúšku z odbornej spôsobilosti vodcu malého plavidla kategórie B, ktorý vedie malé plavidlo s vlastným strojovým pohonom s výkonom nad 20 kW, môže vykonať uchádzač, ktorý má vek najmenej 18 rokov a úspešne vykonal skúšku z odbornej spôsobilosti vodcu malého plavidla kategórie A.

§ 17

Vodca malého plavidla kategórie C

Skúšku z odbornej spôsobilosti vodcu malého plavidla kategórie C, ktorý vedie malé plavidlo plávajúce pomocou plachiet s plochou plachiet nad 12 m2, môže vykonať uchádzač, ktorý má vek najmenej 18 rokov a úspešne vykonal skúšku z odbornej spôsobilosti vodcu malého plavidla kategórie A.

§ 18

Vodca malého plavidla kategórie D

Skúšku z odbornej spôsobilosti vodcu malého plavidla kategórie D, ktorý vedie plť určenú na prepravu osôb na príslušnom úseku vodnej cesty, môže vykonať uchádzač, ktorý má vek najmenej 18 rokov.

Overovanie odbornej spôsobilosti vodcu malého plavidla

§ 19

(1) Skúšku tvorí teoretická skúška a praktická skúška.

(2) Teoretická skúška sa vykonáva formou testu; na základe písomnej a odôvodnenej žiadosti uchádzača môže byť vykonaná ústnou formou.

(3) Teoretická skúška predchádza praktickej skúške; je samostatne klasifikovaná a vyhodnotená do začatia praktickej skúšky príslušným členom skúšobnej komisie.

(4) Praktickú skúšku vykonajú iba tí uchádzači, ktorí prospeli z teoretickej skúšky. Praktická skúška sa vykonáva na výcvikovom plavidle za účasti príslušného člena skúšobnej komisie, ktorý praktickú skúšku vyhodnotí.

(5) Obsahom teoretickej skúšky je overenie vedomostí

a) z Európskych pravidiel pre plavbu na vnútrozemských vodných cestách,

b) z plavebného zemepisu,

c) z plavebnej náuky,

d) zo všeobecne záväzných právnych predpisov vo vnútrozemskej plavbe,

e) zo stavby lodí,

f) zo strojových zariadení lodí,

g) z lodnej elektrotechniky,

h) z teórie plachtenia.

(6) Rozsah jednotlivých častí teoretickej skúšky z odbornej spôsobilosti vodcu malého plavidla je uvedený v [prílohe č. 3](https://www.slov-lex.sk/pravne-predpisy/SK/ZZ/2005/12/20141101#prilohy.priloha-priloha_c_5_k_vyhlaske_c_12_2005_z_z.oznacenie).

(7) Obsahom praktickej skúšky je overenie týchto zručností:

a) plánovanie plavby,

b) príprava malého plavidla na plavbu,

c) kormidlovanie a plavba určeným kurzom; ak ide o skúšku z odbornej spôsobilosti vodcu malého plavidla kategórie D, plavba na príslušnom úseku vodnej cesty,

d) kotvenie, státie, manévrovanie; ak ide o malé plavidlo plávajúce pomocou plachiet, s použitím plachiet aj motora,

e) práce na palube vrátane prác s lanami,

f) používanie záchranných prostriedkov,

g) riešenie mimoriadnych situácií (napríklad človek cez palubu, požiar na palube).

(8) Skúšobná komisia hodnotí uchádzača známkou „prospel“ alebo „neprospel“.

§ 20

(1) Ak uchádzač neprospel z teoretickej skúšky alebo neuspel pri praktickej skúške, osoba poverená na vykonávanie kvalifikačného kurzu na žiadosť uchádzača písomne požiada Dopravný úrad o vykonanie prvej opravnej skúšky.

(2) Ak uchádzač neprospel pri prvej opravnej skúške, osoba poverená na vykonávanie kvalifikačného kurzu na žiadosť uchádzača písomne požiada Dopravný úrad o vykonanie druhej opravnej skúšky, ktorej výsledok je konečný.

(3) Prvú opravnú skúšku môže uchádzač vykonať najskôr po dvoch týždňoch odo dňa konania skúšky a najneskôr do jedného roka odo dňa konania skúšky. Druhú opravnú skúšku môže uchádzač vykonať najskôr po dvoch týždňoch odo dňa konania prvej opravnej skúšky a najneskôr do jedného roka odo dňa konania skúšky.

(4) Ak uchádzač odstúpi od skúšky zo závažných dôvodov, odstúpenie sa hodnotí, akoby uchádzač skúšku vôbec nevykonal.

(5) Vzor preukazu odbornej spôsobilosti vodcu malého plavidla je uvedený v [prílohe č. 4](https://www.slov-lex.sk/pravne-predpisy/SK/ZZ/2005/12/20141101#prilohy.priloha-priloha_c_5_k_vyhlaske_c_12_2005_z_z.oznacenie).

§ 21

Zdravotná spôsobilosť

(1) Minimálne požiadavky na zdravotnú spôsobilosť člena posádky plavidla a vodcu malého plavidla sú uvedené v prílohe č. 5.

(2) Vzor lekárskeho posudku o výsledku lekárskej prehliadky je uvedený v prílohe č. 6.

§ 22

1. Zrušuje sa vyhláška Ministerstva dopravy, pôšt a telekomunikácií Slovenskej republiky [č. 12/2005 Z. z.](https://www.slov-lex.sk/pravne-predpisy/SK/ZZ/2001/182/), ktorou sa ustanovujú podrobnosti o kvalifikačných predpokladoch, o overovaní odbornej spôsobilosti člena posádky plavidla a vodcu malého plavidla a vzory preukazov odbornej spôsobilosti členov posádky plavidla v znení vyhlášky č. 652/2005 Z. z., vyhlášky č. 471/2007 Z. z., vyhlášky č. 72/2011 Z. z. a vyhlášky č. 287/2014 Z. z.
2. Zrušuje sa výnos Ministerstva dopravy, pôšt a telekomunikácií Slovenskej republiky z 25. februára 2010 č. 4052/2010/SCLVD/z. 08639-M o minimálnych požiadavkách na zdravotnú spôsobilosť člena posádky plavidla a vodcu malého plavidla (oznámenie č. 75/2010 Z. z.) v znení výnosu Ministerstva dopravy, výstavby a regionálneho rozvoja Slovenskej republiky zo 6. decembra 2010 č. 19029/2010/SCLVD/z. 50646-M (oznámenie č. 466/2010 Z. z.).

§ 23

Táto vyhláška nadobúda účinnosť 17. januára 2022.

Príloha č. 1 k vyhláške č. .../2021 Z. z.

ROZSAH JEDNOTLIVÝCH ČASTÍ SKÚŠKY Z ODBORNEJ SPÔSOBILOSTI ČLENA POSÁDKY PLAVIDLA A VEDÚCEHO PLAVBY NA PLAVEBNÝCH KOMORÁCH SLOVENSKEJ REPUBLIKY

1. Bezpečnosť prevádzky plavidla

1.1 Európske pravidlá pre plavbu na vnútrozemských vodných cestách

1.2 Medzinárodné pravidlá na zabránenie zrážkam na mori

2. Plavebný zemepis

2.1 Všeobecná časť

2.1.1 Fyzikálny zemepis

2.1.2 Náuka o podnebí - klimatológia

2.1.3 Náuka o vodostave, hydrológia z hľadiska plavby a základné hydrologické pojmy

2.1.4 Úprava vodných tokov a výstavba vodných ciest

2.2 Plavebno-technický popis vodných ciest

2.2.1 Dunajská vodná cesta, nadväzujúce splavné toky a prieplavné spojenia juhovýchodnej Európy

2.2.2 Váh a vodné toky s výhľadovo sledovanou splavnosťou

2.3 Charakteristika európskych vnútrozemských vodných ciest a vodných ciest námorného charakteru

3. Plavebná náuka

3.1 Všeobecná časť

3.1.1 História vnútrozemskej plavby

3.1.2 Plavidlá, rozdelenie a charakteristika

3.1.3 Lodné zariadenia a ich použitie

3.1.4 Činnosť za mimoriadnych okolností

3.1.4.1 Zásady predchádzania nehodám

3.1.4.2 Merania, ktoré treba vykonať v prípade poškodenia, kolízie a nabehnutia na plytčinu vrátane upchatia netesností

3.1.4.3 Použitie záchranných prostriedkov a vybavenia

3.1.4.4 Prvá pomoc v prípade nehôd

3.1.4.5 Protipožiarna prevencia a použitie protipožiarneho zariadenia

3.1.4.6 Prevencia proti znečisťovaniu vodných ciest

3.1.4.7 Špecifické opatrenia týkajúce sa záchrany osôb, lodí a nákladu na vodných cestách námorného charakteru

3.1.5 Zostavovanie lodných zostáv

3.1.6 Státie plavidiel

3.1.7 Lodný manéver

3.1.8 Odlišnosti pri plavbe a manévrovaní plavidiel vzhľadom na vodnú cestu

3.1.9 Plavba v oblasti prílivu a odlivu

3.1.10 Nakladanie a vykladanie plavidiel

3.1.11 Navigácia, terestrická navigácia, navigačné prístroje a pomôcky

3.1.12 Plavebné úseky vodnej cesty

3.1.13 Povinné dodatočné témy pre osobnú dopravu

3.1.13.1 Základné znalosti technických predpisov o stabilite osobných lodí v prípade ich poškodenia a o rozdelení lode do vodotesných priestorov v rovine maximálneho ponoru

3.1.13.2 Prvá pomoc v prípade nehôd

3.1.13.3 Protipožiarna prevencia a použitie protipožiarneho zariadenia

3.1.13.4 Spôsoby záchrany života a príslušné vybavenie

3.1.13.5 Ako chrániť cestujúcich v prípade evakuácie, poškodenia lode, nabehnutia lode na plytčinu, kolízie, explózie a v iných situáciách, ktoré môžu byť príčinou vzniku paniky na lodi

3.1.13.6 Znalosti bezpečnostných pokynov (napríklad núdzové východy, lodné mostíky, používanie bezpečnostných prilieb)

3.2 Osobitná časť

3.2.1 Dunaj

3.2.2 Váh

3.2.3 Morava, Bodrog, Hornád a Hron

3.2.4 Uzavreté vodné plochy

4. Plavebné právo

4.1 Právo všeobecné

4.1.1 Subjekty práva

4.1.2 Právne úkony

4.2 Základné právne predpisy vo vnútrozemskej plavbe

4.2.1 Zákon o vnútrozemskej plavbe a o zmene a doplnení niektorých zákonov

4.2.2 Vykonávacie právne predpisy k zákonu o vnútrozemskej plavbe a o zmene a doplnení niektorých zákonov

4.3 Právne predpisy týkajúce sa vodného hospodárstva

4.3.1 Používanie a znečisťovanie povrchových vôd

4.3.2 Sankcie

4.4 Medzinárodné právo

4.4.1 Medzinárodné dohovory

4.4.2 Dvojstranné dohody o vnútrozemskej plavbe

5. Stavba lodí

5.1 Základy teórie plavby

5.2 Lodné teleso

5.3 Lodné zariadenie

5.4 Lodná propulzia

5.5 Lodné sústavy

5.6 Technológia stavby lodí, skúšky a opravy plavidiel

5.7 Doplňujúce technické požiadavky na plavidlá na vodných cestách námorného charakteru

6. Strojové zariadenia lodí

6.1 Spaľovacie motory, turbíny na hlavný pohon, pomocné a palubné agregáty

6.2 Lodné a strojové mechanizmy a ich súčasti

6.3 Usporiadanie a montáž strojových zariadení, hriadeľové vedenie

6.4 Lodné propulzné a kormidelno-propulzné mechanizmy

6.5 Automatizácia strojového zariadenia plavidla

6.6 Zariadenia a potrubia lodných a strojových sústav

6.7 Hydraulické a pneumatické zariadenia plavidiel

7. Lodná elektrotechnika

7.1 Základy elektrotechniky

7.2 Lodné elektrické zariadenia

8. Radarová navigácia

8.1 Teoretická časť

8.1.1 Základy rádiového prenosu

8.1.1.1 Vznik elektromagnetického poľa - dĺžka vlny

8.1.1.2 Zdroje napájania vysielača a prijímača

8.1.1.3 Antény, rozdelenie, smerovosť, zisk

8.1.1.4 Druhy modulácie

8.1.1.5 Hlavné časti rádiových vysielačov

8.1.1.6 Hlavné časti rádiových prijímačov

8.1.1.7 Rozdelenie vysielačov a prijímačov

8.1.2 Prijímače a vysielače

8.1.2.1 Radarový vysielač, dĺžka radarovej vlny, kmitočet

8.1.2.2 Vlnovod, megmetron vo vysielači

8.1.2.3 Štrbinový vlnovod

8.1.2.4 Mŕtva zóna

8.1.2.5 Činnosť obrazovky prijímača

8.1.2.6 Zobrazenie cieľa na obrazovke

8.1.2.7 Vyhodnotenie cieľa na obrazovke

8.1.2.8 Určenie rýchlosti plavidla a cieľov radaru

8.1.2.9 Výchylkomer ako súčasť radaru

8.1.2.10 Kútový odrážač, aktívny odrážač

8.1.2.11 Rušivé vplyvy na činnosť radaru

8.1.2.12 Bezpečnostné predpisy pri práci s radarovým zariadením

8.1.3 Riečne radary

8.1.3.1 Rozdelenie riečnych radarov

8.1.3.2 Anténa a blok vysielača

8.1.3.3 Frekvencie riečnych radarov

8.1.3.4 Rozdiel medzi jednotlivými typmi radarov

8.1.3.5 Plavebné dráhy na plavbu s riečnym radarom

8.1.3.6 Trojtónová húkačka

8.1.3.7 Bezpečnostné predpisy na plavbu s riečnym radarom

8.2 Praktická časť

8.2.1 Opatrenia pred vyplávaním

8.2.1.1 Zapnutie, nastavenie a kontrola funkcie prístrojov

8.2.1.2 Interpretácia radarového obrazu

8.2.2 Plavba s radarom

8.2.2.1 Plavba a otáčanie

8.2.2.2 Vplávanie do bazéna alebo úzkeho miesta a vyplávanie z nich

8.2.2.3 Stretávanie a predbiehanie

8.2.2.4 Udržiavanie smeru na daný bod

8.2.2.5 Vysvetlenie radarového obrazu

8.2.2.6 Udeľovanie príkazov kormidelníkovi

8.2.2.7 Správanie pri mimoriadnych udalostiach (napríklad nebezpečné plavebné situácie alebo výpadok prístrojov)

9. Stavby na vodných cestách

Rozsah skúšky z odbornej spôsobilosti lodný strojník

1. Európske pravidlá pre plavbu na vnútrozemských vodných cestách
2. Plavebná náuka

2.1 Zostavovanie lodných zostáv

2.2 Státie plavidiel

2.3 Činnosť za mimoriadnych okolností

2.3.1 Zásady predchádzania nehodám

2.3.2 Merania, ktoré treba vykonať v prípade poškodenia, kolízie a nabehnutia na plytčinu vrátane upchatia netesností

2.3.3 Použitie záchranných prostriedkov a vybavenia

2.3.4 Prvá pomoc v prípade nehôd

2.3.5 Protipožiarna prevencia a použitie protipožiarneho zariadenia

2.3.6 Prevencia proti znečisťovaniu vodných ciest

2.3.7 Špecifické opatrenia týkajúce sa záchrany osôb, lodí a nákladu

2.4 Znalosti bezpečnostných pokynov (napríklad núdzové východy, lodné mostíky, používanie bezpečnostných prilieb)

1. Stavba lodí

3.1 Rozdelenie plavidiel

3.2 Lodné teleso

3.3 Lodné zariadenie a ich použitie

3.4 Lodná propulzia

3.5 Lodné sústavy

3.6 Technológia stavby lodí, skúšky a opravy plavidiel

3.7 Predpisy pre stavbu plavidiel

1. Strojové zariadenia lodí

4.1 Spaľovacie motory, turbíny na hlavný pohon, pomocné a palubné agregáty

4.2 lodné a strojové mechanizmy a ich súčasti

4.3 usporiadanie a montáž strojových zariadení, hriadeľové vedenie

4.4 lodné propulzné a kormidelno-propulzné mechanizmy

4.5 Automatizácia strojového zariadenia plavidla

4.6 Zariadenia a potrubia lodných a strojových sústav

4.7 Hydraulické a pneumatické zariadenia plavidiel

1. Lodná elektrotechnika

5.1 Základy elektrotechniky

5.2 Lodné elektrické zariadenia

Príloha č. 2 k vyhláške č. .../2021 Z. z.

VZORY PREUKAZOV ODBORNEJ SPÔSOBILOSTI ČLENOV POSÁDKY PLAVIDLA

A VEDÚCEHO PLAVBY NA PLAVEBNÝCH KOMORÁCH

SLOVENSKEJ REPUBLIKY

Príloha č. 3 k vyhláške č. .../2021 Z. z.

ROZSAH JEDNOTLIVÝCH ČASTÍ TEORETICKEJ SKÚŠKY Z ODBORNEJ SPÔSOBILOSTI VODCU MALÉHO PLAVIDLA

I. Rozsah teoretickej skúšky z odbornej spôsobilosti vodcu malého plavidla kategórie A

1. Európske pravidlá pre plavbu na vnútrozemských vodných cestách

1.1 Všeobecná časť

1.2 Optická signalizácia plavidiel

1.3 Zvuková signalizácia a rádiové spojenie

1.4 Signálne znaky a znakovanie vodnej cesty

1.5 Pravidlá plavby

1.6 Pravidlá na státie

1.7 Ochrana vôd a nakladanie s odpadmi na plavidle

1.8 Osobitné ustanovenia pre plavbu malých plavidiel

1.9 Doplnkové pravidlá pre plavbu na vodných cestách Slovenskej republiky

2. Plavebný zemepis

2.1 Fyzikálny zemepis

2.2 Charakteristika európskych vnútrozemských vodných ciest

3. Plavebná náuka

3.1 Vedenie plavidla s prihliadnutím na vplyv vetra, prúdov a ponoru na hodnotenie dostatočnej plávateľnosti a stability plavidiel

3.2 Úloha a činnosť kormidla a propulzora

3.3 Manévrovanie, kotvenie a státie

3.4 Nautické pomôcky

4. Základné právne predpisy vo vnútrozemskej plavbe

4.1 Zákon o vnútrozemskej plavbe a o zmene a doplnení niektorých zákonov

4.2 Vykonávacie právne predpisy k zákonu o vnútrozemskej plavbe a o zmene a doplnení niektorých zákonov

II. Rozsah teoretickej skúšky z odbornej spôsobilosti vodcu malého plavidla kategórie B

1. Stavba lodí

1.1 Základné znalosti komponentov lodí

2. Strojové zariadenia lodí

2.1 Základné znalosti práce motorov

2.2 Prevádzka a kontrola hlavných motorov

3. Lodná elektrotechnika

3.1 Lodné elektrotechnické zariadenia

III. Rozsah teoretickej skúšky z odbornej spôsobilosti vodcu malého plavidla kategórie C

Teória plachtenia

1.1 Technika plachtenia

IV. Rozsah teoretickej skúšky z odbornej spôsobilosti vodcu malého plavidla kategórie D

1. Európske pravidlá pre plavbu na vnútrozemských vodných cestách

1.1 Všeobecná časť

1.2 Optická signalizácia plavidiel

1.3 Zvuková signalizácia

1.4 Signálne znaky a znakovanie vodnej cesty

1.5 Pravidlá plavby

1.6 Pravidlá na státie

1.7 Ochrana vôd a nakladanie s odpadmi na plavidle

1.8 Osobitné ustanovenia pre plavbu malých plavidiel

1.9 Doplnkové pravidlá pre plavbu na vodných cestách Slovenskej republiky

2. Plavebný zemepis

2.1 Fyzikálny zemepis

3. Plavebná náuka

3.1 Vedenie plavidla s prihliadnutím na vplyv vetra, prúdov a ponoru na hodnotenie dostatočnej plávateľnosti a stability plavidiel

3.2 Manévrovanie, kotvenie a státie

3.3 Nautické pomôcky

4. Základné právne predpisy vo vnútrozemskej plavbe

4.1 Zákon o vnútrozemskej plavbe a o zmene a doplnení niektorých zákonov

4.2 Vykonávacie právne predpisy k zákonu o vnútrozemskej plavbe a o zmene a doplnení niektorých zákonov

Príloha č. 4k vyhláške č. .../2021 Z. z.

Vzor preukazu odbornej spôsobilosti vodcu malého plavidla

Príloha č. 5k vyhláške č. .../2021 Z. z.

Minimálne požiadavky na zdravotnú spôsobilosť

A. Požiadavky na zdravotnú spôsobilosti člena posádky plavidla a vodcu malého plavidla

1. Člen posádky plavidla alebo vodca malého plavidla môže po implantácii vnútroočných šošoviek vykonávať práce súvisiace s prevádzkou plavidla len po súhlase očného lekára.

2. Na účely tohto výnosu sa hodnotou zrakovej korekcie rozumie hodnota pri okuliarovej korekcii. Pri dobrej znášanlivosti a po súhlase očného lekára je povolený výkon práce súvisiacej s prevádzkou plavidla aj s kontaktnými šošovkami.

3. Ak je predpísaná zraková ostrosť dosiahnutá s korekciou, je používanie okuliarov alebo kontaktných šošoviek podmienkou výkonu práce súvisiacej s prevádzkou plavidla.

4. Súčasťou posúdenia zdravotnej spôsobilosti člena posádky plavidla a vodcu malého plavidla je aj posúdenie psychomotorických schopností psychológom s certifikátom na certifikovanú činnosť dopravná psychológia.

B. Požiadavky na zdravotnú spôsobilosti člena posádky plavidla

1. Choroby, ktoré podmieňujú zdravotnú nespôsobilosť

a) všetky druhy infekčných chorôb a parazitárnych chorôb v štádiu aktivity,

b) zhubné novotvary,

c) diabetes mellitus liečený inzulínom, s opakovanými hypoglykemickými stavmi,

d) organické duševné poruchy,

e) schizofrénia a schizotypálne poruchy a poruchy s bludmi,

f) mentálna retardácia,

g) abúzus a závislosť na alkohole, či iných návykových látkach,

h) epilepsia a iné záchvatové ochorenia s poruchou vedomia,

i) systémové atrofie postihujúce primárne centrálnu nervovú sústavu,

j) extrapyramidové poruchy a pohybové poruchy,

k) demyelinizujúce ochorenia centrálnej nervovej sústavy,

l) degeneratívne poruchy nervovej sústavy,

m) poruchy rovnováhy, závraťové stavy,

n) hypertenzné ochorenia v štádiu II a III podľa ESC/IHS,

o) ischemické choroby srdca a ciev, vrátane poruchy vedenia srdcových vzruchov,

p) stavy po implantácii kardiostimulátoru,

q) cor pulmonale,

r) opakované cievne choroby mozgu a cievne choroby s následnými poruchami funkcie,

s) opakované embolizácie zo žilového systému,

t) poruchy priestorového videnia, nystagmus, hemeralopia, zúženie zorného poľa obojstranné alebo jednostranné na lepšie vidiacom oku, diplopia, porucha farbocitu po vyšetrení tabuľkami a následnom potvrdení poruchy trichromatického videnia vyšetrením anomaloskopom alebo iným ekvivalentným testom a porucha schopnosti prispôsobenia sa zraku tmavému prostrediu,

u) visus naturalis alebo visus po korekcii horší ako 0,8 obojstranne alebo jednostranne na lepšie vidiacom oku, ophtalmia obojstranne,

v) poruchy sluchu, vždy po audiometrickom vyšetrení, ak priemerná hodnota straty sluchu (hodnotená vo frekvencii 500, 1000, 2000 a 3000 Hz) je obojstranne vyššia ako 35 dB alebo ak nie je schopnosť na každom uchu počuť hovorovú reč pri použití načúvacieho prístroja najmenej na vzdialenosť 3 m.

2. Ochorenia, ktoré vyžadujú odborné vyšetrenie a u ktorých je kladný lekársky posudok podmienený posúdením lekára so špecializáciou v inom špecializačnom odbore ako všeobecné lekárstvo, okrem ochorení podľa písmena e), kde kladný lekársky posudok je podmienený posúdením psychológa so špecializáciou klinická psychológia a s certifikátom na certifikovanú činnosť dopravná psychológia

a) chronické stavy infekčných chorôb a parazitárnych chorôb,

b) novotvary, ak veľkosťou alebo lokalizáciou vyvolávajú poruchy funkcie orgánov alebo sťažujú telesný pohyb alebo obmedzujú preukázateľne výkon práce súvisiacej s prevádzkou plavidla:

1. nezhubné novotvary,

2. novotvary neistého alebo neznámeho správania,

3. kompenzované stavy po vyliečených zhubných novotvaroch,

c) chronické ochorenia krvi, krvotvorných orgánov a poruchy týkajúce sa mechanizmu imunity, ochorenia sprevádzané krvácajúcimi stavmi, závažné alergie, ktoré si vyžadujú sústavnú kontrolu a liečbu alebo ktoré obmedzujú preukázateľne výkon práce súvisiacej s prevádzkou plavidla,

d) ochorenia endokrinné, výživy a premeny látok, s rizikom metabolických komplikácií, spôsobujúce poruchy vývoja, obmedzenie telesnej a duševnej výkonnosti, vyžadujúce sústavnú kontrolu a liečbu, znižujúce fyzickú zdatnosť alebo odolnosť organizmu,

e) poruchy duševné a poruchy správania, ak narušujú adaptáciu alebo súžitie alebo bežnú komunikáciu

1. poruchy osobnosti,

2. poruchy duševné a poruchy správania spôsobené požitím psychoaktívnych látok,

3. závažné afektívne poruchy,

4. závažné neurotické, stresové a somatoformné poruchy,

5. závažné syndrómy porúch správania, spojené s fyziologickými poruchami a somatickými faktormi,

f) choroby nervovej sústavy, ak nejde o stavy, ktoré nie sú progredujúce a nie sú spojené s poruchami pohybu, trvalým poškodením alebo trvalými bolesťami

1. stavy po zápalových chorobách nervovej sústavy,

2. choroby nervov, nervových koreňov a pletencov,

3. polyneuropatie,

4. myoneurálne poruchy akejkoľvek etiológie,

g) choroby oka a očných adnex, ak spôsobujú vážne poruchy videnia,

h) choroby stredného ucha a bradavkového výbežku, ak vylučujú schopnosť výkonu práce súvisiacej s prevádzkou plavidla,

i) choroby obehovej sústavy, vedúce k trvalému obmedzeniu funkcie alebo vyžadujúce sústavné liečenie

1. stavy po prekonaní reumatickej horúčky s atakmi a stavmi s irreverzibilným postihnutím srdca v ktorejkoľvek lokalizácii,

2. chronické reumatické choroby srdca,

3. kardiopulmonálne choroby a choroby pľúcneho obehu, okrem štádií s minimálnym znížením výkonnosti a funkcie,

4. srdcové arytmie okrem respiračných arytmií,

5. choroby tepien, žíl, lymfatických ciev a lymfatických uzlín,

j) choroby dýchacej sústavy: všetky choroby vedúce k trvalému obmedzeniu funkcie alebo vyžadujúce sústavné liečenie,

k) choroby tráviacej sústavy, vyžadujúce sústavnú kontrolu stavu a liečbu,

l) choroby kože a podkožného väziva

1. dermatitídy alebo ekzémy, rozsiahle, chronické, či recidivujúce formy rezistentné na liečbu, či vedúce k závažnému postihnutiu funkcie pohybového aparátu,

2. choroby kožných adnex,

m) choroby svalovej a kostrovej sústavy a spojivového tkaniva: artropatie a ostatné chronické, degeneratívne a ostatné zistené ochorenia vedúce k obmedzeniu funkcie pohybového aparátu tak, že obmedzujú bezpečný výkon práce súvisiacej s prevádzkou plavidla, recidivujúce vertebrogénne obtiaže,

n) choroby močovej a pohlavnej sústavy vyžadujúce sústavnú starostlivosť a liečenie a obmedzujúce bezpečný výkon práce súvisiacej s prevádzkou plavidla,

o) vrodené vady, deformácie a abnormality, obmedzujúce bezpečný výkon práce súvisiacej s prevádzkou plavidla, ak nie sú chirurgicky korigované a stav nie je možné považovať za vyliečený,

p) stavy po poraneniach, otravách a iných následkoch vnútorných príčin, ak nedošlo k zahojeniu a stav nemožno považovať za vyliečený, stavy po strate končatiny alebo jej časti, s protetickou náhradou alebo bez nej, obmedzujúce bezpečný výkon práce súvisiacej s prevádzkou plavidla,

q) iné choroby, ak znižujú výkonnosť a telesnú zdatnosť a obmedzujú bezpečný výkon práce súvisiacej s prevádzkou plavidla.

C. Požiadavky na zdravotnú spôsobilosť vodcu malého plavidla

1. Ochorenia, ktoré podmieňujú zdravotnú nespôsobilosť

a) choroby uvedené v časti B prvom bode písm. d) až m) a r),

b) porucha farbocitu pri zachovanom rozoznávaní zelenej, červenej, žltej a modrej farby pri vyšetrení umelým svetelným zdrojom s farebnými filtrami,

c) zníženie zrakovej ostrosti pod 5/10 alebo 6/12 každým okom zvlášť, s korekciou väčšou ako mínus 5/ plus 3 Dsf, vrátane astigmatickej zložky plus/mínus 2 Dcyl,

d) poruchy sluchu znemožňujúce komunikáciu hovorovou rečou na vzdialenosť menšiu ako 4 m každým uchom zvlášť alebo pri audiometrickom vyšetrení celková strata sluchu vyššia ako 30 % (podľa Fowlera).

2. Ochorenia, ktoré vyžadujú odborné vyšetrenie a u ktorých je kladný lekársky posudok podmienený posúdením lekára so špecializáciou v inom špecializačnom odbore ako všeobecné lekárstvo

a) choroby uvedené v časti B prvom bode písm. a) až c), n) až q),

b) choroby uvedené v časti B druhom bode písm. a) až d) a f) až q).

3. Ochorenia podľa časti B druhého bodu písm. e) si vyžadujú odborné vyšetrenie a kladný lekársky posudok je podmienený posúdením psychológa so špecializáciou klinická psychológia a s certifikátom na certifikovanú činnosť dopravná psychológia.

Príloha č. 6k vyhláške č. .../2021 Z. z.

VZOR

Lekársky posudok

Poskytovateľ zdravotnej starostlivosti: ........................................................................................

Adresa: .........................................................................................................................................

IČO: .............................................................................................................................................

Evidenčné číslo posudku:

Lekársky posudok

Meno a priezvisko posudzovanej osoby: ....................................................................................

Dátum a miesto narodenia: ..........................................................................................................

Adresa trvalého pobytu: ..............................................................................................................

Podľa výsledku lekárskej prehliadky posudzovaná osoba je

1. zdravotne spôsobilá vykonávať navrhnutú alebo doterajšiu prácu\*

2. zdravotne nespôsobilá vykonávať navrhnutú alebo doterajšiu prácu\*

3. zdravotne spôsobilá vykonávať prácu navrhnutú alebo doterajšiu prácu len za týchto podmienok\*:

............................................................................................................................................

............................................................................................................................................

............................................................................................................................................

............................................................................................................................................

............................................................................................................................................

\*) Nehodiace sa prečiarknite.

V........................................ dňa ........................

odtlačok pečiatky a podpis lekára